Hingalganj Blast: হিঙ্গলগঞ্জে বোমা বিস্ফোরণে মৃত এক, জখম বেশ কয়েকজন

বসিরহাট: হিঙ্গলগঞ্জে বোমা বিস্ফোরণে একজনের মৃত্যু হল। আহত হয়েছেন বেশ কয়েকজন। বসিরহাটের হিঙ্গলগঞ্জ থানার স‍্যান্ডেলের বিল গ্রাম পঞ্চায়েতের দক্ষিণ বাঁকড়া গ্রামের ঘটনা। বৃহস্পতিবার সন্ধ্যায় ওই এলাকার এক বাসিন্দার ঘরের মধ্যে বোমা বিস্ফোরণের ঘটনা ঘটে। মৃতের নাম- আতাউর সর্দার, বয়স আনুমানিক চল্লিশ। হাসনাবাদ এসডিপিও দেবরাজ ঘোষ শুক্রবার সকালে ঘটনাস্থলে যান। গোটা ঘটনার তদন্ত শুরু করেছে পুলিস।

এই ঘটনায় স‍্যান্ডেলের বিল গ্রামের তৃণমূল কংগ্রেস নেতা ইকবাল আহমেদ ওরফে মুকুলকে গ্রেফতার করেছে পুলিশ। পঞ্চায়েতের তৃণমূল কংগ্রেসের সদস্য আরুফা বিবির স্বামী ইকবাল। বাঁকড়া গ্রামের আফসার গাজির বাড়িতে বোমা বাঁধা হচ্ছিল বলে অভিযোগ উঠেছে। সেখানে পরপর বিস্ফোরণ ঘটে। বোমা বিস্ফোরণের পর বাড়ির সবাই পলাতক। সুজন গাজির হাত উড়ে গিয়েছে। মৃত্যু হয়েছে আতাউর সর্দারের অনেকে আহত।